নিউজ ডেস্ক:: নারায়ণগঞ্জ শহরের খানপুর বরফকল মাঠ সংলগ্ন চৌরঙ্গী ইকো পার্কের সামনে একটি ফাস্ট ফুডের দোকানে লাচ্ছি খাওয়াকে কেন্দ্র করে ব্যবসায়ী ও ডিবি পুলিশের মধ্যকার সংঘর্ষে দুই দারোগাসহ অর্ধশতাধিক ব্যক্তি আহত হয়েছেন। গতকাল রোববার সন্ধ্যা ৭টার দিকে এ ঘটনা ঘটে। আহতদের মধ্যে ডিবির এস আই মিজান ও সায়েমসহ কয়েকজনকে ঢাকা মেডিকেল কলেজ হাসপাতালে (ঢামেক) ভর্তি করা হয়েছে। দোকানের মালিক জালাল, তার স্ত্রী রীনা, ছেলে আলামিন ও রবিনকে খানপুর হাসপাতালে চিকিৎসা দেয়া হচ্ছে। ঘটনার প্রতিবাদে ব্যবসায়ী ও এলাকাবাসী ডিবির দোষী কর্মকর্তাদের বিচার দাবি করে বিক্ষোভ করেছেন। পুলিশের লাঠিচার্জের সময় পুরো পার্কের ভেতর ও বাইরে আতঙ্ক ছড়িয়ে পড়ে।